‘‘আমি ‘দাদা’ বলতাম। দাদা-ই আমার সবকিছু, আমার ক্রিয়েটিভ ফিল্ডে আসার ইনস্পিরেশন,’’ এবেলা ওয়েবসাইটকে জানালেন নীল, ‘‘সারা সপ্তাহ দাদা ব্যস্ত থাকতেন আকাদেমির কাজ, বাণীচক্রের ক্লাস, গানের সুর করা, এই সব নিয়ে। তার পরেও প্রতি রবিবার দাদা বাড়িতে ক্লাস করাতেন। আমি লুকিয়ে লুকিয়ে শুনতাম। ওই ভাবেই ভাল লাগাটা শুরু হয়। তার পরে আমি যখন একটু একটু গান গাইতে শুরু করলাম, সেটাও আবার দাদা শুনতেন, অ্যাপ্রিশিয়েট করতেন। প্রথমে দাদা ঠিক চাননি যে, আমি গান গাই অথবা ক্রিয়েটিভ ফিল্ডে আসি। দাদা বলতেন, শিল্পীর জীবন হল পুকুরের উপর দিয়ে হাঁটা, একটু এদিক-ওদিক হলেই পা পিছলে যাবে।’’